google/wiki40b huggingface dataset:
Skagenkaien

Skagenkaien er en gate i Stavanger som løper langs den østlige siden av Vågen fra Torget i sør til Øvre Holmegate i nord. Navnet Skagen kommer av gammelnorsk skagi som betyr nes, og Skagenkaien har fått navnet sitt fra byens eldste gateløp Skagen som ligger like bak.
På kvelds- og nattestid er Skagenkaien med sine mange utesteder, puber, barer, restauranter og uteliv kanskje byens livligste gate. Det ligger også flere hoteller, butikker og kontorer i de gamle sjøhusene fra 1800-tallet.
Festivalbyen er blitt et begrep, og de fleste arrangementene i forbindelse med MaiJazz, Humorfestivalen, World Tour Sand-volleyball, Trubadurfestival og ikke minst Gladmatfestivalen finner sted i eller ved Skagenkaien, midt i Stavangers mest profilerte turiststrøk.
Den innerste delen av bryggen langs Skagenkaien er gjestehavn for småbåter i Stavanger, mens det lenger ute går turistbåter til Lysefjorden på sightseeing og båttur med guide fra Skagenkaien i til Flor og Fjære. Blå Promenade går langs Vågen, også langs Skagenkaien.
Skagenkaien er kjent for sine flotte sjøhus. I dag er det rundt 60 sjøhus igjen av opprinnelig om lag 250 hus. Skagenkaien 16 er et sjøhus fra 1770, sentralt og sjarmerende plassert langs Skagenkaien med utsikt til Vågen og huset er kjent for spisestedet Sjøhuset Skagen.
Om sommeren stenges hele Skagenkaien for trafikk og blir omgjort til en travel gågate, med uteservering og boder i tilknytning til de mange festivalene i byen.
Grindverk

Grindverk er en gammel byggeteknikk som i Norge nå kjennes bare på Vestlandet. På Vestlandet fra Agder nord til Romsdal har grindbygg vært vanlig i naust og låver. Grindbyggene er en lett og luftig stavkonstruksjon som egner seg til bygg uten krav til varmeisolering. De er bevart grindbygg fra 1500-tallet. Fra Møre og nordover kysten har stavlinehus og skjelterverkshus, som ligner på grindbygg og stavkirkenes konstruksjon, vært vanlig.
Det er alminnelig antatt at denne konstruksjonsteknikken er en videreutvikling av forhistoriske byggemåter for langhus hvor folk og fe bodde under ett tak, båret av parstilte, jordgravne stolper. Arkeologiske undersøkelser har påvist stolpehull etter langhus  som kan være over 4000 år gamle. I dag finner vi grindverk i gamle løer, naust og uthus. 
Grindbygde hus har to eller flere grinder etter hverandre på tvers av husets lengderetning. Antallet avhenger av lengden på huset. En grind består av to staver som knyttes sammen med en bete (tverrbjelke) og to (eller to par) snedband (skråband). Det ble ikke brukt spiker, men snedbandene er festet med trenagler laget i et hardt tremateriale. Over beten, inntil stavene, ligger to stavlegjer som binder huset sammen i lengderetningen og støtter taksperrene. Knutepunktet mellom stav, bete og stavlegje er utformet slik at alle delene låses fast sammen. Stavene i grindhus er ikke nedgravd i jord slik som i forhistoriske hus, men står på stein.
Grindkonstruksjonen har i nyere tid bare vært brukt til uthus som ikke trenger oppvarming. Veggene er som regel av bordkledd bindingsverk. Bindingsverket kan være frittstående utenfor rekken av staver, eller det kan være festet til stavene i hver grind.
Arrhenotoides

Utseende

Tmesisternini er middelsstore, vanligvis mørke og blanke trebukker, noen ganger med blålig metallisk glans. De har gjerne lyse flekker eller tverrbånd.

Levevis

Som de fleste andre trebukker borer larvene i ved.

Utbredelse

Arten lever på Ny-Caledonia.
Melkebøtte

Melkebøtte eller melkespann er et kar til å melke i eller til å bære inn melken etter melkingen. De har form som en sylinder eller avkortet kjegle og skiller seg fra andre kar til melk ved at de har tverrhank og åpen munning. Melkebøtter kan være laget av tre eller metall. Volumet kan variere fra ca. 2 til 25 liter. De minste bøttene ble bare brukt til å melke i og de største til å bære melken inn i.
Før det ble vanlig å melke i bøtter av metall brukte de i det gamle seterstellet gjerne laggede bøtter av tre til melking på Vestlandet, i Telemark og andre deler av Østlandet som grenser mot Vestlandet og i Nord-Norge. I Trøndelag brukte man da helst melkestaver til å melke i. Fra Valdres fortelles det at de da på de fleste gårdene hadde to melkebøtter eller melkespann. Det ene som var litt mindre og lavere ble brukt til melking av geitene og ble kalt geitespannet.
Laggede melkebøtter med tverrhank kunne noen steder kalles ringe eller ryngje. I noen bygder var det skikk å sette inn en liten klar bit av kvarts i bunnen av disse bøttene. Folk trodde slike var smidd av dvergene og kalte dem for dvergstein. Den skulle beskytte mot onde makter.
Utover på 1900-tallet ble de laggede trebøttene avløst av melkebøtter i metall som var lettere i vekt og lettere å holde tette, og på 1950-tallet kom bøtter av rustfritt stål som var lette å holde rene.
Dovrehallen

Dovrehallen er en tradisjonsrik restaurant, pub og tidligere teaterscene i Storgata 24 i Oslo. Stedet ble opprinnelig åpnet 2. juledag 1900. Det er i ettertid også kjent som fest- og møtelokaler for Det norske Studentersamfund fra 1951 til 1971.
Dovrehallen er oppkalt etter trollkongen Dovregubbens fjellhall og festsal i Henrik Ibsens dramatiske dikt Peer Gynt.

Historikk

Dovrehallen i Oslo ble drevet som populært kabaretteater og folkelig skjenkested i Storgata i Oslo sentrum fra 1900 til 1950. Salen var utstyrt med losjer og veggdekorasjoner som passet til navnets tematikk. Teateret bød på revyer og artistopptredener fram til 1941 da det ble skadd av brann. Det var tidvis også filmframvisninger på stedet.
Fra 1951 ble Dovrehallen oslostudentenes fargerikt dekorerte studentkro og samlingssted for Det norske Studentersamfund. Der var det på 1950- og 60-tallet dans, kroaftener og ulike typer møter og foredrag, ofte i form av livlige debatter på lørdagene. I 1971 flyttet byens studenter til sitt nybygde samlingshus Chateau Neuf på Majorstua i Oslo.
Det ble da diskotek i Dovrehallen. I andre etasje var det restaurant med fiolin- og klaverunderholdning. Da Alf Tande-Petersen, særlig kjent som programleder i NRK, etablerte flere puber i Norge, kjøpte han også Dovrehallen og åpnet danserestauranten Tandy's Dovrehallen. Den var på 1500 kvadratmeter, hadde tre barer, restaurant og dansegulv. Tandy's gikk konkurs sammen med resten av Tande-Petersens utesteder i 2003.
I dag er Dovrehallen et brunt serveringsted kjent for tradisjonell norsk mat og uformell stemning. Om kvelden er det dans.

Annet

Arkitektfirmaet Snøhetta har tatt navn etter kontorets tidligere beliggenhet i etasjen over Dovrehallen, altså som den høyeste toppen på Dovrefjell.

Dovrehallen andre steder

Dovrehallen er også navn på et grendelag for fastboende og hyttefolk i Drivdalen skolekrets i Oppdal kommune i Sør-Trøndelag. Dovrehallen grendalag eier og driver Dovrehallen kretshus på Engan. Grendelaget er oppkalt etter et tidligere ungdomslag i Drivdalen.
Sepak takraw under Asialekene 2006

Sepak takraw under Asialekene 2006. Sepak takraw var en av flere sporter under Asialekene 2006 i Doha i Qatar. Konkurransene ble avviklet i perioden 2. til 13. desember 2006. Det var tre øvelser for menn og tre for kvinner. Alle tapende semifinalister fikk bronsemedaljer. 171 utøvere fra elleve nasjoner deltok og Thailand ble beste nasjon med fire gullmedaljer foran Vietnam med to.
Bait-un-Nasr

Utforming

Moskeen har totalt et areal på 4 200 m², noe som gjør den til Nordens største moské. Minareten på sørsiden er 21 meter høy, og kuppelen har en diameter på 11 meter. Det er to bønnesaler, én for menn og én for kvinner. Bygget inneholder også en flerbrukshall, kjøkken, spisesal, kontorer og en leilighet for misjonærer.

Historie

Tomten på Furuset, hvor det i dag står Furuset Forum, ble opprinnelig kjøpt opp av ahmadiyya-menigheten. Før menigheten hadde kommet i gang med byggearbeidene fikk den tilbud om å bytte denne tomten med tomten rett over veien. Det skyldtes at tomten som menigheten hadde kjøpt var blitt en del av en større plan hvor IKEA, Toms Bud og bydelsledelsen hadde blitt enige om å bygge et aktivitetsbygg for ungdom. Menigheten gikk med på dette byttet mot et vederlag. 
Det viste seg imidlertid at tomten som kommunen hadde tilbudt rett over veien på andre siden av Søren Bulls vei hadde vært søppeldynga i flere tiår, helt opptil 1970-tallet. Grunnmassen var meget løs så menigheten måtte bruke store summer på fundamentering. Prosessen med bygging ble betydelig forsinket da den norske entreprenøren, som menigheten hadde kontrakt med, gikk konkurs. Menigheten prøvde siden da å skaffe entreprenør til prosjektet både i Norge, Sverige og Danmark, men uten hell. I 2008 fikk menigheten napp hos en tysk entreprenør, Ligbau. I november 2010 sto moskéen ferdig. I september 2011 ble den offisielt åpnet av ahmadiyyasamfunnets åndelige overhode, Hadrat Mirza Masroor Ahmad.
Under oppføring ble det gjort betydelig dugnad av ungdomsorganisasjonen til menigheten, MKA Norge. Menigheten har allerede inntatt en aktiv rolle i lokalsamfunnet blant annet i forbindelse med forskjellig typer dugnadsarbeid slik som Rusken, Nyttårsdugnad og annet humanitært arbeid. Menigheten er dessuten aktiv i å holde arrangementer for å fremme respekt og forståelse på tvers av religioner, blant annet gjennom Religionenes dag.
Stephanie Grundsøe

Idrettskarriere

Grundsøe deltok i Skyting under Sommer-OL for ungdom 2018 i Buenos Aires, der hun vant 10 meter luftgevær individuelt. Hun deltok også i lagkonkurransen for mixlag sammen med Adriaan de Beer fra Sør-Afrika, der de kom på 18.-plass. 
Hun deltok i VM i skyting 2018, og fikk der sølv i lagkonkurransen i 50 meter liggende og 50 meter helmatch, sammen med Rikke Ibsen og Stine Nielsen.
Sejong by

Historie

Opprinnelig var planen lansert i 2003 av daværende president Roh Moo-hyun å etablere en ny nasjonal hovedstad for Sør-Korea. Men i 2004 slo landets konstitusjonsdomstol fast at en ikke kunne flytte hovedstaden. President Roh måtte derfor nøye seg med plan B, å etablere byen som en administrativ avlastningsby for hovedstaden ved å flytte ni departement og øvrig statsadministrasjon dit.
Planene er senere endret flere ganger. I første omgang er det planlagt at 11 departement samt statsministerens kontor og 24 underliggende organisasjoner, direktorat og virksomheter skal flytte til den nye byen mellom 2012 og 2014. I alt 10440 ansatte omfattes av flytteplanene.
Navnet på den nye byen er etter den tidligere koreanske Joseon-kongen Sejong den store, som er mest kjent for å ha innført det koreanske skriftspråket hangul. Foreløpig er planen at 500 000 mennesker skal få sitt nye hjem i den nye byen innen 2030.
Byplanene har vært gjenstand for heftig debatt i Sør-Koreas nasjonalforsamling. I september 2009 sa statsminister Chung Un-chan at planen om å bygge Sejong City ikke var en effektiv politikk sett i en økononoms øyne. Chung har senere kalt byen som svinetønnepolitikk, for å skaffe seg flere stemmer Dette har ført til at over tusen akademikere og politikere, inkludert tre tidligere statsministre har krevd en gjennomgang av planen. Det er uttrykt en frykt for at byen bare vil bestå av pendlere som ikke tar familien med seg fra Seoul, som har mer å tilby innenfor både arbeidsliv, underholdning og utdanning. Utviklingen av byen har støtte fra en fraksjon i regjeringspartiet ledet av Park Geun-hye, opposisjonen, foruten et flertall av befolkningen i Chungcheongregionen.
Planen er å tiltrekke byen virksomhet innenfor utdanning, vitenskap og næringsliv for å gjøre den mer familievennlig.
Fri Bokhandel

Fri Bokhandel SA er en sammenslutning av 80 (i 2014) frittstående, mindre bokhandlere i Norge. Fri Bokhandel ble stiftet i 1998 og omsetter totalt for ca. 400 millioner kroner i året – hvilket utgjør omkring 6% av omsetningen for alle landets bokhandlere.
Drive-through-straff

Drive-through-straff er en straff som kan gis av løpsledelsen til en fører mens et billøp pågår. Føreren som blir straffet må kjøre inn i pit lane, kjøre gjennom depotområdet mens han holder fartsgrensen, og ut på banen igjen uten å stoppe. Straffen er den som er vanligst å bruke og anvendes ved mindre regelbrutt, som for eksempel overtredelse av fartsgrensen i depotet, blokkering eller å ha forårsaket en kollisjon.
Holta-Þóris saga

Holta-Þóris saga («Sagaen om Holte-Tore») er en nyskrevet «islendingesaga» fra 1800-tallet. Sagaen har blitt beskrevet som «en 'islændersaga' som er skrevet i det 19. årh. og som beskæftiger sig med begivenhederne omkring Njáls broder». Den ble først publisert i Reykjavik i 1876, med ble tatt med i Guðni Jónssons utgave av sagaene i 1947.
Grendel (sang)

Grendel er en sang av den britiske rockegruppa Marillion. Sangen var B-spor på Marillions debutsingle Market Square Heroes, som kom ut i oktober 1982. Grendel har fått til dels kultstatus blant de av Marillions fans som foretrekker gruppas progressive side, men det er i dag delte meninger blant fansen om sangen.
Melodien er skrevet av Fish, Steve Rothery, Pete Trewavas, Mark Kelly, Michael Pointer, Diz Minnett og Brian Jellyman. Teksten er skrevet av sanger Fish. Med en lengde på 17 minutter og 14 sekunder var sangen Marillions lengste, fram til «Ocean Cloud» kom i 2004 på albumet Marbles.
Opprinnelsen til sangteksten finnes i det angelsaksiske heltekvadet Beowulf, der Grendel er et monster som henter danskekongen Hrothgars krigere, og som senere blir drept av helten Beowulf. Fish hentet sin inspirasjon fra romanen Grendel, skrevet av den amerikanske forfatteren John Gardner. Boka presenterer historien sett fra monsterets side, og beskriver kongens krigere som grådige, korrupte og onde, og monsteret som et følsomt, intelligent vesen. Denne synsvinkelen fanget Fish' interesse.
Melodisk og oppbygningsmessig har sangen Grendel likheter med Genesis' lange sang «Supper's Ready», og det var med på å gi mange fans inntrykket av at Marillion var sterkt inspirert av Genesis. Marillion selv har imidlertid alltid benektet dette.
Grendel finnes i to versjoner. Sangen (lengde 17.15) var med på Marillions debutsingle (egentlig en EP) Market Square Heroes i oktober 1982. Denne versjonen var også med på samlinga B'Sides Themselves, ei samling med single-B-sider som kom ut på CD i 1988. Samme versjon var også med i CD-boksen The Singles '82-'88, som ble utgitt i 2000. På bonus-CD-en til den remastrede utgaven av Marillions debutalbum Script for a Jester's Tear, utgitt i 1997, finnes en annen versjon av sangen – «Grendel (Fair Deal Studios version)», innspilt i 1982 og med lengde 19.10. Grendel har aldri vært utgitt i konsertversjon. Marillion har heller aldri spilt sangen etter at Fish sluttet i gruppa i 1988. Småbiter av melodien har imidlertid vært spilt ved noen få anledninger.
Reinert

Kjente personer med navnet

Personene i listen er ordnet kronologisk etter fødselsår.
Oihus

Utseende

Middelsstore, lange og slanke, lysbrune trebukker med mørkere brune tegninger. Antennene er lange og tynne, mye lengre enn kroppen. Pronotum er tønneformet uten tenner på sidene, dekkvingene jevnbrede.

Levevis

Som de fleste andre trebukker borer larvene i ved.

Utbredelse

Slekten er endemisk for Fiji.
Lesozavodsk

Lesozavodsk (russisk: Лесозаво́дск) er en by i Primorskij kraj i Russland. Den ligger ved elva Ussuri (en bielv til Amur). Innbyggertall: 42 200 (estimat 2005), 42 185 (folketelling 2002).
Lesozavodsk fikk bystatus i 1938.
United Negro College Fund

United Negro College Fund (UNCF, «negrenes forente collegefond») er en amerikansk filantropisk institusjon. Den finansierer høyere utdannelse for minoritetsgrupper i USA, spesielt afrikansk-amerikanere.
Organisasjonen ble grunnlagt 25. april 1944. I 2005 delte organisasjonen ut rundt 113 millioner USD til rundt 85 000 studenter. Av disse var ca. 60 % de første i sin familie til å ta høyere utdannelse og 62 % kom fra familier med lavere gjennomsnittsinntekt enn 25 000 USD.
Christopher Stone

Karriere

Stone ble født under navnet Thomas Edward Bourassa i Manchester. New Hampshire. Han har spilt i filmer og på fjernsyn fra tidlig på 1970-tallet frem til sin død i 1995. Stone og hans kone, Dee Wallace spilte sammen i flere filmer, inklusive den klassiske skrekkfilmen The Howling (1981) og Cujo (1983). De delte topp anerkjennelse i familieserien The New Lassie (1989), hvor han enkelte ganger var regissør.
I sesongen 1970–71 spilte Stone sammen med Broderick Crawford, Mike Farrel og Skip Homeier i det CBS-produserte sykehusdramaet The Interns, basert på filmen med samme tittel. Stone spilte Dr. Jim «Pooch» Hardin; Crawford var den crusty sykehusadministrator; Farrell var Dr. Sam Marsh, og Homeier portretterte Dr. Hugh Jacoby. The Interns ble sendt i en sesong på 24 episoder I 1983 hadde han gjesterolle i The Dukes Of Hazzard som den skurkaktige gambleren Tex Tompkins.

Andre TV-opptredener

I 1975 hadde Stone gjesterolle i en episode av CBS sitt familiedrama Three for the Road. Han spilte mot Cass Garrett i CBS-serien Spencer's Pilots, som bare ble sendt i seks episoder september/november 1976. Gene Evans spilte som Spencer Parish, eieren av charterselskapet Spencer Aviation. Han hadde også gjesterolle i Galactica 1980, og i Buck Rogers in the 25th Century, episoden «Space Vampire». Han spilte også rollen som Col. Marty Vidor, alias «Bo-Dai Thung», i episoden «And They Are Us» av Airwolf i 1984.
Andre fjernsynsopptredener omfatter gjesteroller hos Riptide (1984) og The A-Team (1985). Han hadde også gjesterolle i den originale oppsetningen.
Stone og hans kone, Dee Wallace opptrådte sammen i Legend of the White Horse (1987), og i Runaway Daughters, en TV-film fra 1994 som var en nyinnspilling av en B-film fra 1950-tallet.

Personlig liv og død

Stone giftet seg med skuespillerinnen Dee Wallace i 1980; de arbeidet sammen i flere projekter før datteren Gabrielle Stone ble født i 1988. Stone døde av hjerteinfarkt den 25. oktober 1995.
Stubbebukker

Utseende

Små til middelsstore (7-25 mm), vanligvis brune eller svarte trebukker med forholdsvis korte antenner. Hodet er skrått fremoverrettet, fasettøynene gjerne forholdsvis store og nyreformede. Kjevene (mandiblene) er korte og kraftige. Pronotum har jevnt rundede sider og er moderat hvelvet. Dekkvingene har vanligvis tydelige lengderibber.

Levevis

De fleste av disse billene har larver i død ved av bartrær. De voksne billene er gjerne nattaktive og besøker ikke blomster.

Skadedyr

Noen av artene kan angripe bygningstømmer og trestolper, men de fleste er regnet som harmløse.
Enkelte arter kan også angripe levende trær, og kan trolig, dersom trærne er stresset av tørke, bidra til å drepe dem.

Kilder

Danilevsky, M.L. 2006. Systematic List of Longicorn Beetles (Coleoptera, Cerambycoidea) of Europe. 
Ehnström, B. og Holmer, M. 2007. Nationalnyckeln till Sveriges flora och fauna. Skalbaggar: Långhorningar. Coleoptera: Cerambycidae. ArtDatabanken SLU, Uppsala. 298 sider. ISBN 978-91-88506-62-7
Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.
Zahradník, J. og Chvála, M. 1991. Teknologisk forlags store bok om insekter. Om trebukker, side 326-357. N.W. Damm.
Denny Kalyalya

Utdanning og yrkeskarriere

Kalyalya har en Bachelor of Arts (BA) i samfunnsøkonomi fra Universitetet i Zambia (1980), og han har mastergrad (MA) i samfunnsøkonomi fra Universitetet i Zambia (1983) og fra University of Massachusetts i Amherst (1989). I tillegg har han en doktorgrad (Ph.D) i samfunnsøkonomi fra University of Massachusetts fra 1993. 
Han begynte å arbeide som foreleser innen samfunnsøkonomi ved Universitetet i Zambia i 1983, og var foreleser fram til 1995. Han var assisterende dekanus (Assistant Dean) innen humaniora og samfunnsvitenskap i 1994-95, og var leder for samfunnsøkonomisk avdeling i 1995. I 1996 begynte han å jobbe for sentralbanken, som rådgiver, og var sentralbankens spesialutsending i IMF i 1997-98, innen penge- og valutaspørsmål og afrikaspørsmål. 
Fra 1998 til 2002 var han direktør i samfunnsøkonomiavdelingen (Economics Department), der han bl.a. jobbet opp imot IMF og Verdensbanken, Zambias regjering,  Parisklubben og gruveselskapene Konkola Copper Mines og Anglo American. Han har hatt en rekke ulike stillinger i sentralbanken, bl.a. i perioder fungerende sentralbanksjef, og fra 2002 til 2010 var han visesentralbanksjef. Han jobbet for Verdensbanken fra desember 2010, bl.a. i Committee on Development Effectiveness (CODE), og ble Executive Director i november 2012, som den første zambeseren med en så høy stilling i Verdensbanken noen sinne. 
Den 13. februar 2015 ble han utnevnt til sentralbanksjef av Zambias nyvalgte president Edgar Lungu, og erstattet da Michael Mikayeli Gondwe.
Abadan

Abadan (persisk: آبادان) er en by i Iran.  Den har over 200 000 innbyggere.  Byen ligger på Abadan-øya ved elva Arvand.  Den er mest kjent som havn og oljeterminal. Byen ligger 50 km fra Den persiske bukt.
Byen ble sterkt skadet i 1980–81 under Iran-Irak-krigen, men er senere gjenoppbygget.  I 1993 var raffineriet igjen i delvis drift, og i 1997 var produksjonen på førkrigsnivå.
Abadan har et senter for høyere utdanning i petroleumsteknologi og en internasjonal flyplass.
Stortingsvalget 1817

Valgordning

I hvert prestegjeld hadde sognepresten ansvar for å holde valgting som utpekte valgmenn. Sognepresten hadde også ansvaret for å vite hvem som var kvalifisert for stemmerett. Hvert kjøpsted holdt valgting og oppnevnte én valgmann for hver femti stemmeberettigede. Hvert prestegjeld på landet oppnevnte én valgmann for hvert påbegynte 100 stemmeberettigede.
Valgmennene møttes til valgmannsting. På landet hadde hvert av de femten amtene og to grevskapene valgmannsting, og utpekte inntil tre hver av 51 stortingsrepresentanter. 5-14 valgmenn valgte én stortingsrepresentant, 15-24 valgmenn valgte to. En krets med flere enn 24 valgmenn utpekte tre stortingsrepresentanter. Ved forrige valg var maksimaltallet fire representanter, slik at 11 av amtene fikk én representant færre ved dette valget.
Kjøpstedene var oppdelt i 16 valgdistrikter. Disse valgdistriktene hadde én eller flere representanter, dels valgte flere kjøpsteder sammen én representant. En kjøpstad med færre enn 150 stemmeberettigede (Holmestrand, Sandefjord, Porsgrunn, Risør, og Molde) valgte tingmann sammen med nærmeste større kjøpstad. 3-6 valgmenn i en kjøpstadsvalgkrets hadde én representant, 7-12 hadde to, 11-14 kunne hatt tre, flere enn 14 hadde fire.
Nedenes og Raabygdelagets amt var slått sammen siden forrige valg. Fredrikstad var igjen egen valgkrets, med egen representant.
Kvalifisert for stemmerett var menn over 25 år med eiendom av en viss størrelse. I tillegg var embedsmenn kvalifisert. For å være stemmeberettiget måtte de i tillegg avlegge ed til grunnloven ved innføring i manntall. Allmenn stemmerett for menn ble innført i 1898. Kvinner hadde ikke stemmerett. 
Den totale folkemengden var anslått til 918 580. Det er beregnet at 60 488 hadde stemmerett. Det er ikke kjent hvor mange av disse som stemte. 324 valgting i landdistriktene utpekte totalt 716 valgmenn. 21 valgting i byene utpekte totalt 108 valgmenn. De ordinære valgmannstingene ble holdt i perioden 25. august 1817 til 29. desember 1817. Valget i Kristiansand ble forkastet, med nyvalg 14. februar 1818.

Politikk

Det 2. ordentlige storting nedsatte en hovedmatrikkelkommisjon. Kommisjonens anbefalinger ble iverksatt 1838.

Resultater

Valgmennene kunne stemme på hver enkelt stortingsplass i sitt valgmannsting. Kandidatene måtte tilhøre valgkretsen, og kunne ikke stemme på seg selv.